ประธานสภาผู้แทนราษฎรชั่วคราว อ่านคำสั่งศาลในที่ประชุมสภาผู้แทนราษฎรนัดแรก มีมติสั่งให้หัวหน้าพรรคอนาคตใหม่ ยุติการทำหน้าที่ ส.ส.จนกว่าจะมีคำนิจฉัยเป็นอื่น
ประธานสภาผู้แทนราษฎรชั่วคราว อ่านคำสั่งศาลในที่ประชุมสภาผู้แทนราษฎรนัดแรก มีมติสั่งให้หัวหน้าพรรคอนาคตใหม่ ยุติการทำหน้าที่ ส.ส.จนกว่าจะมีคำนิจฉัยเป็นอื่นนายธนาธร จึงรุ่งเรืองกิจ หัวหน้าพรรคอนาคตใหม่ กล่าวภายหลังออกจากห้องประชุมสภาผู้แทนราษฎรนัดแรก หลังนายชัย ชิดชอบ ประธานสภาผู้แทนราษฎรชั่วคราวได้แจ้งวาระด่วนต่อที่ประชุม ว่า ศาลมีคำสั่งให้ตนยุติปฏิบัติหน้าที่ ส.ส. เป็นการชั่วคราว จนกว่าศาลรัฐธรรมนูญจะมีคำวินิจฉัยเป็นอื่นนั้น ตนจึงได้กล่าวลาประธานและยุติบทบาทหน้าที่สภาผู้แทนราษฎร (ส.ส.) ลงตั้งแต่บัดนี้เป็นต้นไป จนกว่าศาลรัฐธรรมนูญจะมีคำวินิจฉัยเป็นอื่น ทั้งนี้ ขอยืนยันว่าไม่จำเป็นต้องทำหน้าที่ในสภาผู้แทนราษฎรเพียงอย่างเดียว แต่จะใช้เวลานี้ทำหน้าที่เป็นตัวแทนของประชาชนเข้าไปพบประประชาชนทั่วประเทศเพื่อรับฟังปัญหา และส่งต่อให้ ส.ส.ในพรรคอนาคตใหม่ นำไปอภิปรายในสภาเพื่อขับเคลื่อนไปสู่การแก้ไข อย่างไรก็ตาม แม้วันนี้จะไม่ได้ทำหน้าที่ในสภาผู้แทนราษฎร แต่ยังคงทำงานต่อไป และสักวันจะกลับมา ทั้งนี้ เมื่อถามว่าเสียใจหรือไม่ที่ศาลวินิจฉัยออกมาเช่นนี้ นายธนาธรฯ กล่าวว่า ไม่เสียใจ ไม่ท้อถอย และจะยังคงเดินหน้าต่อไป แม้จะเข้าไปทำหน้าที่นิติบัญญัติไม่ได้ แต่จะรณรงค์กับประชาชนต่อเนื่อง เพื่อให้ประชาชนได้เห็นแนวคิด นโยบาย เป้าหมาย และอุดมการณ์ของพรรคมากขึ้น โดยเฉพาะความไม่เป็นประชาธิปไตยและความไม่เป็นธรรมของรัฐธรรมนูญ ปี 2560 เมื่อถามว่า ทิศทางการเลือกประธานสภา จะมีแนวโน้มชนะหรือไม่นายธนาธรฯ กล่าวว่า สิ่งที่อยากจะเน้นย้ำมาตลอดคือทั้ง 7 พรรค จะโหวตไปในทิศทางเดียวกัน ดังนั้น คิดว่าไม่ง่ายที่จะคว่ำเสียงโหวตเลือกประธานสภา ทั้งนี้ ยังเชื่อมั่นว่า การได้มาซึ่งประชาธิปไตยที่ดีที่สุด และสงบสุขที่สุด คือการกระทำผ่านรัฐสภา ซึ่งเป็นที่ที่ทรงเกียรติเหมาะสมที่สุดที่จะแก้ไขปัญหาของประเทศและจะนำพาประเทศไปสู่ประชาธิปไตย อย่างไรก็ตาม นี่เป็นวินาทีที่จะบอกว่า พรรคอนาคตใหม่ไม่ใช่ธนาธร ไม่มีธนาธรอยู่ในรัฐสภา พรรคยังคงทำงานอย่างสร้างสรรค์และเข้มแข็งในสภาผู้แทนราษฎรได้